Liewe Lexus…  ŉ Groot sedanmotor is een van die lieflikste ervarings as dit by pure luukse rygenot kom, hoewel die algemene publiek nou eerder groot sportnutsvoertuie koop. ŉ Lexus wat ŉ fantastiese ervaring bied, is die Lexus ES. Ek het onlangs ŉ ES 250 EX toetsbestuur. Dit is ŉ mediumgrootte luukse sedanmotor in ŉ mooi donkergrys met karamelkleur leerbekleedsel. Die ontwerp is mooi, so halfpad tussen elegant en sportief. Die sierrooster is pure Lexus – maar die syaansig gee ŉ mens ŉ beter idee van die ware proporsies van die motor. En daar is ŉ enorme kattebak. Agter is daar ook baie beenruimte vir passasiers se gemak. Die bougehalte in die kajuit is uiters goed. ŉ Mens verwag niks minder van ŉ Lexus nie, en ek het al geleer om nie die Takumi-vakmanne te onderskat nie. Dit is egter nie die materiale, speelgoed en bougehalte wat beïndruk nie, maar eerder die ervaring van al die elemente saam. Omotenashi is Japannees vir gasvryheid, sonder weerga – uit die diepte van jou hart. ŉ Mens kan in ŉ Lexus ES die omotenashi voel. Die EX is die intreemodel, maar daar is steeds alle luukshede soos verhitte sitplekke, klimaatbeheer, spoedkontrole, Apple CarPlay en Android Auto, Wi-Fi en ŉ pragtige klankstelsel. Aan die veiligheidskant is daar ŉ indrukwekkende tien lugsakke, sluitweerremme met elektroniese remkragverspreiding, vastrap en stabiliteitsbeheer en dán Lexus se suite aktiewe stelsels soos blindekol en botsingwaarskuwing, baan en noodremhulp. Onder die kap sit ŉ enjin wat ons ken. ŉ Doodgewone 2.5 viersilinderpetrolenjin. Geen turbo’s, of hibriede motors nie. Maar die nuwe ratkas stel die Lexus ES in staat om steeds fantastiese ekonomie te bied. Op ŉ 180 km-reis in Gauteng, op verskeie snelweë teen 120 km/h het die Lexus ŉ verstommende 5,3 ℓ/100 km gehandhaaf. Dis fantasties. Toe ek die ES vir Lexus teruggee ná meer as 600 km was die verbruik 6,3 ℓ/100 km. Die enjin bied 152 kW en 243 Nm. Dis op die pad waar die ES die koeël deur die kerk sit vir my. Hy loop op 17”-wiele, en bied ŉ lieflike rit. Dit is soepel en sag, sonder enige werklike bakrol, maar die manier waarop die Lexus oor die teer sweef is uiters luuks. Ek sal die ES só opsom. Teen R719 900 is dit ŉ ware winskoop. Dit is ŉ pragtige motor, en ry lekkerder as meeste sportnutse. Lexus het onweerlegbare betroubaarheid én hul dienste ná die diensplan opraak is ook uiters bekostigbaar. Aangesien kleiner mededingers van BMW en Mercedes-Benz meer as R200 000 duurder is, kan ek aan geen rede dink waarom ŉ mens nie ŉ Lexus ES sou aanskaf nie. Gaan toetsbestuur een – glo my, dis ŉ wonderlike ervaring. Die reeks lyk só: Die reeks word gedek deur ŉ sewe jaar/105 000 km-voertuigwaarborg en omvattende instandhoudingsplan. Hibriede modelle kry ŉ agt jaar/195 000 km-batterywaarborg. Die kompetisie lyk só: 5 jaar/100 000 km-omvattende instandhoudingsplan 5 jaar/100 000 km-omvattende instandhoudingsplan 5 jaar/100 000 km-omvattende instandhoudingsplan Tussen dié mededingers is die Lexus meer as R200 000 goedkoper as die drie Duitsers – en moontlik die lieflikste voertuig van die lot.